Worcester F 80 Distinctiones

168 Opus dicitur meritorum

Opus dicitur meritorum quantum ad finem quando intenditur Dei honoracio, Gal. 5[:6]: *In Christo[[1]](#footnote-1) Jesu neque* est *circumcisio* *aliquid,* etc., sequitur, *sed fides, quæ per* dilectionem *operatur*.

¶ Secundo, quando intenditur Christi edificacio, sicut gloria fontis est emanacio riuulorum irrigacio agrorum, Matt. 5[:16]: *Sic luceat lux vestra coram hominibus*, etc.

¶ Simile attrahit, sicut patet in pictore protrahente figuras[[2]](#footnote-2) coram discipulo, Prou. vltimo [31:31]: *Laudent eam[[3]](#footnote-3) in portis opera ejus*.

¶ Tercio, quando adhibetur perseuerancia, sicut cursor vsque ad metam agricola propter lucrum continuat dietam, Psal. [103:23]: *Exibit homo ad opus suum, ad operationem suam usque ad vesperum*. Et Ezech. 33[:13]: Si *fecerit iustus iniquitatem, omnes justitiæ* sue *oblivioni tradentur,* etc.

¶ Nam vnum vulnus nisi sanetur mortificat totam vitam.

¶ Item, quantum ad materiam, dicitur multum meritorium opus si sapiat misericordiam, spiritualem. Quale est predicare, docere, finem considerare. Talia sunt notabiliora et vtiliora, sicut architentus et magister operium qui regulant alios minus grauatur, plus honoratur, amplius remuneratur quam ipsi operantes, [2] Tim. 4[:5]: *Opus fac evangelistæ*.

¶ Secundo, si redolet iustitiam, que sunt obedire, penitentiam agere. Si irrationabilia mouentur ad victum creatoris, quanto magis rationabilia, Psal. [14:1]: *Domine, quis habitabit in tabernaculo tuo*, etc. Non enim ponit paterfamilias hominem in vinea sua, vt[[4]](#footnote-4) dormiant vt inebriet vt ocietur, Gen. 2[:15]: *posuit Deus* hominem *in* paradisum *ut operaretur*.

/fol. 273va/

Matt. [25:16]: *Abiit qui quinque talenta acceperat, et operatus est in eis*.

¶ Item si sapiat misericordiam corporalem, quale est pascere et vestire, etc. Et hoc est multum pium quod vnum membrum iuuat aliud. Et auis predalis iuuat impotentes sui generis, Matt. 26[:10]: *Opus bonum operata est in me*. Gal. 6[:10]: *Ergo dum tempus habemus, operemur bonum*.

¶ Item, quantum ad ipsum operantem requiritur quod agat instanter, sicut homo ante lacionem finem instat cause defendende. Eger ante mortem medicine, lepus fugit insequente cane. Sic homo insectante eum triplici hoste, Eccle. 9[:10]: *Quodcumque potest manus tua, instanter* *operare, quia nec opus, nec* *ratio*, etc. Eccli. 14[:17]: *Ante obitum operare justitiam*. Nam paradisus est locus quiescendi, infernus locus paciendi, sed in hoc mundo est locus operandi.

¶ Secundo, requiritur quod operetur prudenter et vtiliter, sicut formica operatur vno tempore quod comedat in alio, Prou. 10[:16]: *Opus justi ad vitam*. Sed heu quia multi sunt sicut aranea laborans circa telam, fragilem et inutilem.

¶ Tercio, requiritur quod operetur humiliter, sicut seruus coram principe flectit genua, Job 9[:28]: *Verebar omnia opera mea*. Phil. 2[:12]: *Cum metu et tremore vestram salutem operamini*.

¶ Quantum ad finem tria multum mouent ad operandum, scilicet, quies post laborem, refeccio post esuriem, leticia post merorem. Sic bene operantibus dabitur primo quies a miseria. Sicut omne quod mouetur adepto termino quiescit, Apo. 14[:13]: *Beati mortui qui in Domino moriuntur. Amodo jam dicit* *Spiritus, ut requiescant*. Secundo, refeccio in cena gloriosa, *Dignus est enim operarius cibo suo*, Matt. 10[:10]. Et Prou. 13[:4]: *Anima impinguabitur operantium*. Et Prou. 12[:11]: *Qui operatur terram satiabitur panibus*.[[5]](#footnote-5)

¶ Tercio, leticia perpetua operarius letatur in bona mercede maxime quando est hereditaria, Joan. 6[:27]: *Operamini non cibum, qui perit, sed qui permanet,* etc. Rom. 2[:10]: *Gloria, honor, pax omni operanti bonum*. Qui enim terram suam in hieme non colit non metet non estate[[6]](#footnote-6) colliget.

¶ Igitur, ad bonum operandum nos mouere debent primo documenta scripturarum. Bos enim ad excitacionem bubulti operatur, Apo. 2[:5]: *Age pœnitentiam, et prima opera fac*. Secundo, exempla creaturarum sicut patet in sole, luna, et aquila prouocante pullos ad volandum. Tercio, vituperium ociosorum. Nam per ocium ferrum rubigi-

/fol. 273vb/

natur, aqua sordescit, vestis putrescit, Eccli. 33[:28]: *Mitte* seruum tuum *in operacionem ne vacet*. Quarto mandatum et exemplum, Eccli. 24[:30]: *Qui operantur in me*, id est, meo exemplo, *non peccabunt*. Quinto, presens commodum sicut litargicus excitatur ne moriatur, Jac. 2[:20]: *Fides sine operibus mortua est*.

¶ Item opus bonum debet habere triplicem respectum, ad seipsum, ad Deum, ad proximum. Respectu Dei debet homo esse oratio deuota. Respectu sui iusta castigacio. Respectu proximi pia compassio. Oracione hostis demonstratur, abstinencia caro deprimitur, compassione Christi adquiritur. De primo, Judith 4[:12-13]: *Memores estote Moysi, qui Amalec confidentem in virtute sua*, etc., vsque *in hoc opere*.[[7]](#footnote-7) De secundo, Eccli. 33[:27-28]: *Seruum*, id est, carnem, *inclinant operaciones assidue,* et sequitur, *mitte illum in operacionem ne vacet.* Quod est contra illos de quibus dicitur Eph. 4[:19]: Quidam *desperantes,* *tradiderunt* se *in operacionem immunditie.* Manifesta sunt opera carnis*.* De tercio opere, Matt. 26[:10]: *Quid molesti estis huic mulieri? opus enim bonum operata*.

¶ Item sicut fructus ostendit genus arboris, sic opera genus spirituale hominis, Joan. 8[:39]: *Si filii Abrahe estis, opera Abrahe facite*.

1. Christo ] *add.* Christo F 80. [↑](#footnote-ref-1)
2. figuras ] Lambeth, F 128 *om*. F 80. [↑](#footnote-ref-2)
3. eam ] F 128 *corr.* eum F 80, Lambeth. [↑](#footnote-ref-3)
4. vt ] *add.* vt F 80. [↑](#footnote-ref-4)
5. panibus ] Lambeth, F 128 *corr*. pane F 80. [↑](#footnote-ref-5)
6. estate ] *add*. ~~non~~ F 80. [↑](#footnote-ref-6)
7. opere ] *corr.* tempore F 80, Lambeth. [↑](#footnote-ref-7)